Szélig és Fekete gólt lőtt - Jégkorong
A francia élvonal negyeddöntőiben a második meccseket játszották szerdán, ismét a felső ágról érkezettek voltak otthon. A Rouen kis híján a második hazai meccsét is elvesztette az Amiens-nel szemben, de a végjátékban az EBEL-ből jól ismert Teemu Elomo és Jean Philippe Pare vezérletével fordított az alapszakaszelső. Sajnálatos módon nem volt erre képes a két magyar hátvéddel felálló Briancon: bár Szélig Viktor góljával szépített, végül 4-1-re alulmaradt az Angers-val szemben. Szirányi Bence is végig jégen volt, pontot nem szerzett, egy kapott gólnál volt fent. Három párharc 1-1-re áll, egyedül a szintén a Fehérvárból ismert Jarmo Tolvanen által edzett Dijon húzta be mindkét hazai találkozóját. A három győzelemig tartó csaták váltott pályaválasztás mellett pénteken folytatódnak. A Nationalliga elődöntőjében megnyerte első mérkőzését a Dornbirn az Innsbruck ellen. Fekete Dániel gólt is lőtt, és egy másik hazai gólnál is jégen volt, csapata 6-3-ra győzött. Előző nap az ATSE Graz 3-1-re verte a Dab.Doclert kiejtő Feldkirchet.